Lipesaleme 116 - Sotho Holy Bible [Sotho Bible]
Ke tlala lerato ge Jehofa a ekwa Lentšu la ka, ge ke mo lopa.
Ka ge a ntshekegetše tsebe, Ke tla mmitša matšatši ka moka a bophelo bja ka.
Ke tateditšwe ke dithapo tša lehu Ke wetšwe ke maemo a gateletšago a Bodulabahu. Ke be ke dula ke hwetša tlalelo le manyami.
Eupša ke ile ka bitša leina la Jehofa ka re: “Hlakodiša moya wa ka, hle Jehofa!”
Jehofa o a šokela e bile o lokile; Modimo wa rena ke Yena yo a gaugelago.
Jehofa o šireletša bao ba se nago temogo. Ke be ke diila gomme yena a mphološa.
Wena moya wa ka, boela lefelong la gago la boikhutšo, Gobane Jehofa yena o go swere gabotse.
Gobane o hlakodišitše moya wa ka lehung, Wa hlokiša leihlo la ka megokgo gomme lenao la ka la se kgopše.
Ke tla sepela pele ga Jehofa ke le dinageng tša bao ba phelago.
Ke be ke na le tumelo, ke ka baka leo ke ilego ka bolela. Nna ke be ke hlakišwa kudu.
Ge e le nna, ge ke be ke thoma go tlalelwa ke ile ka re: “Motho yo mongwe le yo mongwe ke moaketši.”
Jehofa ke tla mmušetša eng Ka ge e le mo a ntiretše dilo tše ka moka tšeo di nkhotšego?
Ke tla nwa senwelo sa phološo e kgolo, Le gona ke tla bitša leina la Jehofa.
Ke tla phethela Jehofa dikeno tša ka, Ee, ka di phetha pele ga batho ba gagwe ka moka.
Lehu la batho ba Jehofa bao ba mmotegelago Le bohlokwa mahlong a gagwe.
Ao hle Jehofa, Nna ke mohlanka wa gago. Ke mohlanka wa gago, yena morwa wa lekgoba la gago la mosadi. O tlemolotše ditlemo tša ka.
Wena ke tla go direla sehlabelo sa ditebogo, Gomme ke tla bitša leina la gago, wena Jehofa.
Ke tla phethela Jehofa dikeno tša ka, Ee, ka di phetha pele ga batho ba gagwe ka moka,
Ke le malapeng a ntlo ya Jehofa, Ke le gare ga gago, wena Jerusalema. Tumišang Jah!